Die Hyundai Theta-enjin is 'n 2,0 L tot 2,4 L petrol-inlynviersilinder-enjinfamilie wat deur Hyundai vervaardig word. Alle Theta-enjins is DBNA-ontwerpe. Die derde aluminiummotor van die Hyundai Motormaatskappy het in die vierde geslag Hyundai Sonata sedan gedebuteer, wat in Augustus 2004 in Suid-Korea onthul is. Hyundai Motor Manufacturing Alabama (HMMA) het 'n Theta II-enjinaanleg op die terrein van hul motorfabriek te Montgomery, Alabama in die Verenigde State opgerig, en die enjin word ook in Asan (Suid-Korea), Hwaseong (Suid-Korea) en Shandong (China) gebou. Die Global Engine Alliance was 'n gesamentlike onderneming tussen Chrysler, Mitsubishi Motors en die Hyundai Motormaatskappy vir die ontwikkeling van 'n reeks gedeelde viersilinderenjins. Hyundai het die aanvanklike ontwerp van die enjinblok en silinderkop hanteer. Elke vervaardiger het egter hul eie variante van die aanvanklike ontwerp aopgestel volgens hul behoeftes. In 2009 het Chrysler Mitsubishi en Hyundai se belang in die gesamentlike onderneming uitgekoop; elke maatskappy het egter die regte behou om die enjins te vervaardig. Die eerste weergawe van die Theta-enjin het twee variante gehad, die 2,0L en die 2,4L.